ועדת הכספים, כנסת 17, פרוטוקול מספר 955, 2009-01-26 00:00

אבישי ברוורמן: אני פותח את הדיון בתקנות המקרקעין (אגרות) (תיקון), התשס"ח-2008.

אבישי ברוורמן: יציג, ארז קמיניץ ממשרד המשפטים.

ארז קמיניץ: התקנות האלה באות להשלים הוראות חקיקה שנמצאות בחוק נכסים של נספי שואה, השבה ליורשים והקדשה למטרות סיוע והנצחה.

ארז קמיניץ: לפני כשנתיים חוקק החוק ומכוחו הוקמה החברה להשבה.

ארז קמיניץ: החברה הזאת נועדה לאתר נכסים של נספי שואה.

ארז קמיניץ: היא מקבלת נכסים, בין היתר נכסי מקרקעין מגורמים שונים, תוך אינדיקציות כאלה ואחרות, שהנכסים האלה שייכים לנכסי שואה.

ארז קמיניץ: המטרה שלה היא לנסות לאתר את היורשים.

ארז קמיניץ: אם היא מאתרת את היורשים היא מעבירה להם את הרכוש ואם היא לא מצליחה לאתר את היורשים, היא יכולה לנתב את הנכסים האלה לסיוע לנזקקים מקרב ניצולי השואה ולמטרות הנצחה וזכר השואה.

ארז קמיניץ: במסגרת זאת החברה עושה עסקאות במקרקעין, כגוף מנהל.

ארז קמיניץ: בחקיקה הראשית היא קיבלה פטור ביחס לתשלומי אגרה ביחס לעסקאות האלה.

ארז קמיניץ: העברת הנכסים אליה וממנה לגורמים אחרים, כפי שציינתי קודם.

ארז קמיניץ: דבר שנותר וצריך למצוא ביטוי בתקנות זה פטור מאגרה לקבלת נכסים ולעיון במרשם.

ארז קמיניץ: זאת מטרת הבקשה.

אבישי ברוורמן: תודה ארז.

אבישי ברוורמן: יש הסתייגות או התייחסות?

ענת מימון: שאלה לגבי התחולה.

ענת מימון: האם תוכלו להסביר?

ארז קמיניץ: הואיל והחברה כבר קיימת ונוכח העובדה שמצאנו לנכון להחיל בפועל את הפטור מתשלום אגרה כבר כיום, כמובן בכפוף לאישור הכנסת, נעשה הסדר בין המרשם לבין החברה שכבר עכשיו הם לא משלמים ואם הכנסת לא תאשר את התקנות הם יחזירו את הכספים.

אבישי ברוורמן: אם כך, אני מעלה את זה להצבעה.

אבישי ברוורמן: מי בעד?

אבישי ברוורמן: הצבעה בעד - רוב נגד – אין נמנעים – אין ההצעה התקבלה.